text: Aske-alarm afblæst
  26 maj 2011 kl. 09.56
  Intet luftrum er længere lukket som følge af askeskyen fra den islandske vulkan Grimsvötn, og den ventes at få meget lille eller ingen effekt på den europæiske flytrafik de kommende 48 timer.
  Det oplyser det europæiske agentur for flyvesikkerhed, Eurocontrol.
  Agenturet siger, at omkring 900 ud af i alt 90.000 planlagte flyvninger er blevet aflyst mellem mandag og onsdag.
  Risikoen for askekaos i de danske lufthavne er dermed også drevet over for denne gang.
  Efter et par dage, hvor en ny islandsk askesky tilsyneladende havde kurs mod dansk luftrum, meldte de danske luftfartsmyndigheder allerede onsdag om frit luftrum over Danmark.
  Også flyvningerne mellem Danmark og Grønland og internt i Grønland blev genoptaget onsdag.
  Askeskyen fra vulkanen gik torsdag kun op i to kilometers højde, hvor den tidligere nåede helt op i 20 kilometers højde.
  